b'\n_START_ARTICLE_\nOr\xc3\xa9stis Karn\xc3\xa9zis\n_START_SECTION_\nSeurajoukkueura\n_START_PARAGRAPH_\nOFI Kreetassa ammattilaisuransa aloittanut, mutta ilman pelej\xc3\xa4 j\xc3\xa4\xc3\xa4nyt Karn\xc3\xa9zis siirtyi vuonna 2007 Panathinaikos FC:n riveihin. H\xc3\xa4n pelasi kuusi vuotta Ateenassa, ennen kuin h\xc3\xa4n siirtyi kes\xc3\xa4ll\xc3\xa4 2013 Udinese Calcioon ja sielt\xc3\xa4 suoraan lainalle Granada CF:\xc3\xa4\xc3\xa4n. Huhtikuussa 2014 Granada onnistui voittamaan FC Barcelonan 1-0, pitk\xc3\xa4lti loistavasti pelanneen Karn\xc3\xa9ziksen ansiosta. Kaudeksi 2014-2015 Karn\xc3\xa9zis palasi takaisin Udineseen ja on noussut seuran ykk\xc3\xb6smaalivahdiksi pelaten yht\xc3\xa4 vaille kaikki ottelut kauden aikana.\n_START_SECTION_\nMaajoukkueura\n_START_PARAGRAPH_\nAlle 21-vuotiaiden maajoukkueessa 2000-luvun puolessa v\xc3\xa4liss\xc3\xa4 pelannut Karn\xc3\xa9zis teki debyyttins\xc3\xa4 Kreikan jalkapallomaajoukkueessa helmikuussa 2012. MM-kisojen 2014 karsinnoissa Karn\xc3\xa9zis nousi maan ykk\xc3\xb6svahdiksi, kun joukkue selvitti tiens\xc3\xa4 kes\xc3\xa4ll\xc3\xa4 2014 k\xc3\xa4yt\xc3\xa4viin MM-kisoihin. MM-kisoissa Karn\xc3\xa9zis pelasi jokaisessa Kreikan nelj\xc3\xa4st\xc3\xa4 ottelusta, kun joukkue selviytyi sensaatiomaisesti 16 parhaan joukkoon.'